Genių atodanga
Genių atodanga – geologinis gamtos paveldo objektas, esantis Tauragės rajono savivaldybėje, Mažonų seniūnijoje, Genių kaime, dešiniajame Jūros upės krante. Eroduojantis status šlaitas patenka į Pagramančio regioninio parko teritoriją. Atodanga susiformavusi vaizdingame upės vingyje, Tyrelių miško šiauriniame pakraštyje. Ji pritaikyta lankymui: pažymėta kelio nuorodomis, informacinėmis lentomis. Atodangos viršuje įrengta regykla pasiekiama iš kelio  4509  Tauragė–Dapkiškiai–Balskai . Priešingame upės krante įsikūrę Lylavėnai.